Mersul cu trenul, mai scump. CFR Călători majorează mai multe tipuri de bilete
- Ionel Sclavone
- 27 martie 2024, 20:23
CFR Călători va majora mai multe tipuri de bilete de călătorie cu trenul, după cum reiese dintr-un document intern al conducerii companiei. Măsura va intra în vigoare de la 1 aprilie.
De la 1 aprilie călătoriile cu trenul vor fi mai scumpe, în anumite condiții. Conducerea CFR intenționează să majoreze anumite tarife pentru cei care aleg transportul feroviar.
CFR Călători scumpește anumite bilete
Traian Preoteasa, directorul general al CFR Călători operatorul feroviar de stat a aprobat o nouă majorare de prețuri pentru anumite bilete de tren. Este vorba despre tarifele pentru cușetele de dormit. Măsura va intra în vigoare, conform unui document intern, de la 1 aprilie 2024. Astfel, cei ce vor călători cu trenurile de noapte, la vagonul de dormit vor fi nevoiți să plătească mai mult.
Directorul general al operatorului feroviar de stat CFR Călători a semnat Decizia nr. 33 cu privire la majorarea tarifelor de deservire generală în transportul feroviar public de călători. Documentul a fost înregistrat în data de 26 martie 2024 și se va aplica de la 1 aprilie.
Decizia semnată de directorul general Traian Preoteasa arată ce tarife vor crește începând cu prima zi a lunii aprilie. Măsura urmează să fie pusă în aplicare de toate direcţiile centrale din cadrul SNTFC CFR Călători SA şi Sucursalele Regionale de Transport Feroviar de Călători.
Ce tarife vor fi majorate la 1 aprilie
Prin decizia semnată de directorul general al CFR Călători vor fi aplicate noi tarife pentru suplimentele de pat la vagon de dormit și vagon cușetă, după cum relatează clubferoviar.ro. Astfel în cazul vagonului d edormit, noul preț va fi de 225 de lei pentru suplimentul de cabină single. Pentru cabina cu două locuri suplimentul va fi de 120 de lei/pat, iar pentru cabina cu trei locuri va fi de 100 de lei/pat.
În prezent, tarifele sunt de 210 lei pentru suplimentul de cabină single, 105 lei de pat pentru cabina cu două locuri și 85 de lei pentru cabina cu trei locuri. De precizat că CFR Călători dispune de cabine cu trei paturi doar pe trenurile internaționale. Cu alte cuvinte, se vor scumpi călătoriile spre Budapesta sau Viena.
La vagoanele cușetă, suplimentele vor fi de 78 de lei pentru patul în cabină cu patru locuri. Noul tarif, pentru patul în cabina cu șase locuri va fi de 58 de lei. În prezent, prețurile sunt de 72 de lei, respectiv 52 de lei.
Ultima majorare de preț la CFR Călători
Ultima majorare a tarifelor de transport public feroviar a avut loc în luna decembrie. CFR Călători a scumpit tarifele pentru biletele de călătorie cu toate tipurile de tren cu 8,8%.
Compania feroviară de stat a emis, la acel moment, o comunicare referitoare la modificările programului, "Mersul Trenurilor 2023-2024". Nu a anunțat, însă, că va avea loc și o scumpire a biletelor de călătorie.
Anterior, o majorare a tarifelor în transportul feroviar de călători practicat de CFR Călători a avut loc în iulie 2022. Prețurile au crescut cu 20%.